b"\n_START_ARTICLE_\nRambla de Figueres\n_START_SECTION_\nLa Rambla\n_START_PARAGRAPH_\nSituada al centre de la ciutat. Punt neur\xc3\xa0lgic de la vida social i com a nus de comunicacions de Figueres. La Rambla \xc3\xa9s un passeig tipus sal\xc3\xb3 amb planta rectangular. Supressi\xc3\xb3 desnivell natural en el passeig central que acaba a la part baixa amb escales i amb el monument d'en Narc\xc3\xads Monturiol. A la part alta hi trobem una font. El passeig central est\xc3\xa0 delimitat per plataners, parterres i bancs. El s\xc3\xb2l est\xc3\xa0 enrajolat i l'enllumenat est\xc3\xa0 format per fanals d'\xc3\xa8poca. Conjunt arquitect\xc3\xb2nic representatiu de l'etapa d'esplendor de la burgesia figuerenca._NEWLINE_La hist\xc3\xb2ria es remunta al segle XIX. Entre 1828 i 1832 l'enginyer militar Antoni Lasauca cobreix la riera Galligans. El 1862, l'espai resultant es destin\xc3\xa0 a passeig p\xc3\xbablic i es plantaren els arbres. Entre 1917 i 1918, es duu a terme la urbanitzaci\xc3\xb3 i reforma projectada per l'arquitecte Ricard Giralt Casades\xc3\xbas. El 1918 s'inaugur\xc3\xa0 el monument a Narc\xc3\xads Monturiol. Entre 2002 i 2003 es dugu\xc3\xa9 a terme una reforma a c\xc3\xa0rrec de Carles Teixidor._NEWLINE_Tot i haver-se conegut tradicionalment per la Rambla, que \xc3\xa9s el nom que oficialment duu ara, al llarg de la seva hist\xc3\xb2ria ha tingut diversos noms: Passeig Nou, Carles Casades C\xc3\xb2dol (el 1918) i des de la guerra civil rambla de Sara Jord\xc3\xa0.\n_START_SECTION_\nMonument a Narc\xc3\xads Monturiol\n_START_PARAGRAPH_\nMonument en pedra calc\xc3\xa0ria, blanca. Pedestal amb alt relleu, cl\xc3\xa0ssic, home i dona que emmarquen el retrat de Narc\xc3\xads Monturiol. Est\xc3\xa0tua femenina en bronze, amb el genoll esquerre en terra, t\xc3\xa9 fulles d'olivera a la m\xc3\xa0. Inaugurat el 2 de maig de 1918. Fa conjunt urban\xc3\xadstic amb tota la Rambla, que en aquells moments acabava d'\xc3\xa9sser renovada, amb jardins i m\xc3\xa9s llarga del que era. Abans s'havia dit de situar-lo a la Pla\xc3\xa7a de la Palmera.\n_START_SECTION_\nEdifici al n\xc3\xbamero 11\n_START_PARAGRAPH_\nEdifici situat a la part alta de la Rambla, en ple centre de la ciutat. \xc3\x89s una casa entre mitgeres de planta baixa tres pisos i altell, amb fa\xc3\xa7ana noucentista decorada amb esgrafiats (motius geom\xc3\xa8trics i gerros amb temes florals. Trobem tres registres ordenats amb balc\xc3\xb3 i finestral cadascun d'ells, i separats per franja esgrafiada geometritzant. Est\xc3\xa0 coronat per una franja tamb\xc3\xa9 esgrafiada m\xc3\xa9s ample, cornisa i terrassa. A la planta baixa, la porta d'acc\xc3\xa9s i la farm\xc3\xa0cia va ser dissenyada posteriorment per Pelayo Mart\xc3\xadnez.(1935).\n_START_SECTION_\nN\xc3\xbamero 23\n_START_PARAGRAPH_\nL'edifici del n\xc3\xbamero 23 de la Rambla de Figueres forma part l'Inventari del Patrimoni Arquitect\xc3\xb2nic de Catalunya. \xc3\x89s un edifici entre mitgeres, situat al centre de la Rambla que sobta per la seva estretor, en comparaci\xc3\xb3 amb la resta de construccions properes. \xc3\x89s una casa de planta baixa, dos pisos i golfes amb coberta terrassada. D'aquest edifici destaca l'esgrafiat de la fa\xc3\xa7ana imitant carreus ben disposats. La planta baixa conserva les obertures originals, amb una porta d'acc\xc3\xa9s estreta amb una finestra en arc de mig punt a sobre. Al costat d'aquesta, una gran porta d'acc\xc3\xa9s en arc rebaixat, que actualment \xc3\xa9s l'entrada a u local comercial. Els pisos superiors tenen la mateixa ordenaci\xc3\xb3, amb una obertura amb balc\xc3\xb3 i una finestra de dimensions m\xc3\xa9s redu\xc3\xafdes. De la coberta podem veure la barana, amb balustrada.\n_START_SECTION_\nN\xc3\xbamero 28\n_START_PARAGRAPH_\nEdifici cantoner situat al centre de la ciutat. \xc3\x89s un edifici de planta baixa i dos pisos, amb un tercer pis aixecat posteriorment. Aquest edifici t\xc3\xa9 la cantonada decorada amb carreus ben escairats i ordenats, a difer\xc3\xa8ncia de la resta de la fa\xc3\xa7ana que est\xc3\xa0 arrebossada. La planta baixa t\xc3\xa9 un encoixinat de cer\xc3\xa0mica verda, que arriba fins a una al\xc3\xa7ada d'un metre i vint cent\xc3\xadmetres. Les obertures dels pisos superiors s\xc3\xb3n en arc rebaixat, i no tenen decoraci\xc3\xb3, exceptuant el primer pis, on les obertures tamb\xc3\xa9 s\xc3\xb3n rebaixades i carreuades, i a sobre de cadascuna d'elles hi ha un esgrafiat a on hi apareixen dos \xc3\xa0ngels sostenint un escut que varia a cada obertura. En aquest primer pis tamb\xc3\xa9 cal esmentar la balconada correguda que d\xc3\xb3na als dos carrers."